रिकॉर्ड वैक्सीनेशन के बाद पीएम मोदी: 'कल का दिन मेरे लिए बहुत भावुक करने वाला, वैक्सीनेशन में हर किसी ने सहयोग किया'
प्रधानमंत्री नरेंद्र मोदी ने आज गोवा के स्वास्थ्य कर्मियों, कैबिनेट मंत्रियों, नौकरशाहों और विभिन्न वर्गो के लोगों के साथ वर्चुअली बातचीत की...
पणजी: प्रधानमंत्री नरेंद्र मोदी ने आज गोवा के स्वास्थ्य कर्मियों, कैबिनेट मंत्रियों, नौकरशाहों और विभिन्न वर्गो के लोगों के साथ वर्चुअली बातचीत की। इस दौरान गोवा के मुख्यमंत्री भी संवाद सम्मेलन में शामिल थे। पीएम मोदी ने पहली खुराक के 100 प्रतिशत टीकाकरण के लिए बधाई दी। इस दौरान पीएम मोदी ने टीकाकरण पर हो रही राजनीति पर करारा वार किया। पीएम ने कहा कल जो वैकसीनेशन में रिकॉर्ड बना उसे देखकर एक राजनीतिक दल को बुखार आ गया है। उन्होंने तंज कसते हुए पूछा कि आखिर इस राजनीतिक बुखार का क्या इलाज है।इससे पहले मुख्यमंत्री प्रमोद सावंत ने इसकी जानकारी देते हुए कहा था, "मेरा मंत्रिमंडल सचिवालय से सीधे प्रधानमंत्री से बातचीत करेगा। वह उत्तरी गोवा और दक्षिण गोवा कलेक्ट्रेट के स्वास्थ्य विभाग के कर्मचारियों से बात करेंगे। वह राज्य के छह मुख्य स्थानों के लाभार्थियों से भी बात करेंगे।" उन्होंने कहा, "प्रधानमंत्री पहली खुराक के 100 प्रतिशत टीकाकरण और राज्य में विकास के लिए गोवा को बधाई देंगे।" मुख्यमंत्री ने कहा, "सभी सार्वजनिक स्वास्थ्य केंद्र, पंचायत और नगर पालिकाएं बातचीत का सीधा प्रसारण करेंगी।"